Vyf sterf toe man op lughawe losbrandNoodpersoneel Vrydag by die Fort Lauderdale-Hollywood Internasionale Lughawe in Florida, VSA. Foto: AP Photo/Wilfredo Lee Vyf mense is dood toe ŉ skieter Vrydag by die Fort Lauderdale-Hollywood Internasionale Lughawe in Florida, VSA, op reisigers losgebrand het. Die plaaslike polisie het die vyf sterftes bevestig en gesê minstens agt mense is beseer en moes na ŉ hospitaal gehaas word. Die skieter wat by die bagasieband in Terminaal 2 op mense begin skiet het, is deur die polisie in hegtenis geneem. Bill Nelson, Amerikaanse senator van Florida, het die skieter as die 26-jarige Esteban Santiago geïdentifiseer. Volgens Nelson het Santiago ŉ militêre identiteitsdokument by hom gehad. Hy is van New Jersey afkomstig. Volgens berigte het Santiago voorheen in die Amerikaanse weermag gedien en was ook voorheen in ŉ instituut vir geestesversteurings opgeneem. Wetstoepassingsbeamptes Vrydag by die Fort Lauderdale-Hollywood Internasionale Lughawe in Florida, VSA. Foto: AP Photo/Wilfredo Lee Santiago het van Alaska na Minneapolis na Fort Lauderdale gevlieg op ŉ vlug van Delta-lugrederye. Die polisie het gesê die motief vir die skietery is nog nie bekend nie, maar terreur kan nie uitgesluit word nie. Die lughaweowerheid het op Twitter gesê dat alle bedrywighede tydelik opgeskort is. Die plaaslike polisie het op hul amptelike Twitter-blad gesê nog 37 mense is ná die skietery beseer en moes na ŉ hospitaal geneem word, onder meer weens paniekaanvalle en diabetiese kwessies.